ফের ওড়িশায় আক্রান্ত বাংলার পরিযায়ী শ্রমিক

সৌম্যজিৎ চট্টোপাধ্যায়, নন্দকুমার: ফের পার্শ্ববর্তী রাজ্যে অত্যাচারিত বাংলার পরিযায়ী শ্রমিক (Migrant Worker)। ওড়িশায় (Odisha) বাংলা বলায় মারধর। আহত পূর্ব মেদিনীপুরের (East Midnapore) পরিযায়ী শ্রমিক।

পূর্ব মেদিনীপুরের নন্দকুমারের শীতলপুর গ্রামের পরিযায়ী শ্রমিক মুস্তাফা আলী (২১) ওড়িশার বড়গড়ে বাংলা বলার কারণে দুষ্কৃতীদের হাতে গুরুতরভাবে আক্রান্ত হন। অভিযোগ, তাঁকে বাংলাদেশি ভেবে রেলস্টেশনে ব্যাপক মারধর করা হয়।

জিআরপি কর্মীরা তাঁকে উদ্ধার করে হাসপাতালে ভর্তি করেন। পরিবারের অভিযোগ, পুলিশ কোনও সাহায্য করেনি। আতঙ্কে তারা জানিয়েছে আর ভিনরাজ্যে কাজে যাবে না। তৃণমূলের তমলুক জেলা চেয়ারম্যান অসিত ব্যানার্জি ঘটনার নিন্দা করে বলেছেন, বিষয়টি মুখ্যমন্ত্রী ও রাজ্য প্রশাসনের কাছে তুলবেন এবং ওড়িশা সরকারের সঙ্গেও কথা বলবেন।

প্রসঙ্গত, বাংলার কথা বললেই জুটছে মাধধর, গালিগালাজ। রাজ্যের বাইরে বিশেষ করে বিজেপি শাসিত রাজ্যের পরিযায়ী শ্রমিকদের উপর এক অকথ্য অত্যাচার করা হচ্ছে। ভয়ে কাজ ছেড়ে বাংলায় ফিরে আসছেন তারা। এই অত্যাচারের প্রতিবাদে সরব হয়েছেন মুখ্যমন্ত্রী মমতা বন্দ্যোপাধ্যায়। তিনি রাজ্যের বাইরে কাজ করতে শ্রমিকদের পাশে দাঁড়িয়েছেন। তাদের জন্য শ্রমশ্রী পোর্টাল এনেছেন। মুখ্যমন্ত্রী পরিযায়ীদের বাংলায় ফিরে আসার আহ্বান জানিয়ে বলেছেন, এখানে কাজের কোনও অসুবিধা হবে না। আপনারা ফিরে আসুন।

আরও পড়ুন- পুজোর চাঁদার নামে তোলাবাজি, অভিযোগ বিজেপি নেতার বিরুদ্ধে

আপনাদের দক্ষতা অনুযায়ী কাজের ব্যবস্থা করে দেওয়া হবে। সেইসঙ্গে মুখ্যমন্ত্রীর বিজেপি সরকারকে নিশানা করে বলেছেন, যারা এখান থেকে কাজে গেছেন, তাদের দক্ষতা বিচার করেই নিয়ে যাওয়া হয়েছে, তাহলে কেন এই অত্যাচার? সেইসঙ্গে মুখ্যমন্ত্রী বলেন, অন্যান্য রাজ্য থেকে এখানের যারা কাজ করতে আসে, আমরা তাদের সঙ্গে এই রকম ব্যবহার করি না, তাদের ভালোবাসি। পরিযায়ীদের পাশে দাঁড়িয়ে রাজ্যে ভাষা আন্দোলন শুরু করেছেন মুখ্যমন্ত্রী। এদিকে গতকাল কলকাতার মেয়ো রোডের উপর তৈরি তৃণমূলের ভাষা আন্দোলনের মঞ্চ ভেঙে দেয় সেনা। এই নিয়ে বিজেপি সরকারের উপর আক্রমণ শানিয়েছেন মুখ্যমন্ত্রী। সেইসঙ্গে তিনি জানিয়েছেন, সেনার প্রতি আমার কোনও ক্ষোভ নেই, সেনাকে শ্রদ্ধা করি। তবে মঞ্চ খুলে দেওয়ার আগে আমাকে একবার জানাতে পারত।

দেখুন আরও খবর-